作者:元稹
標題:泛江玩月十二韻
內容:楚塞分形勢，羊公壓大邦。因依多士子，參畫盡敦厖。嶽璧閑相對，荀龍自有雙。共將船載酒，同泛月臨江。遠樹懸金鏡，深潭倒玉幢。委波添淨練，洞照滅凝釭。闐咽沙頭市，玲瓏竹岸窗。巴童唱巫峽，海客話神瀧。已困連飛盞，猶催未倒缸。飲荒情爛熳，風棹樂崢摐。勝事他年憶，愁心此夜降。知君皆逸韻，須為應莛撞。